絲絲講場:阿里王子網站翻生
阿聯酋杜拜嘅「阿里王子」Sheikh Ali Rashed Ali Saeed Al Maktoum臨時押後嚟香港開家族辦公室,禮拜三突然連個官網都開唔到,加上網上流傳關於家辦高管嘅負面消息、新加坡傳媒直線抽水,事件已經上升到香港顏面何存嘅地步!
尋日最新消息係,涉事嘅「阿里王子」私人辦公室網站已經開得番,個人簡介部分無乜點變,繼續話自己係「出身杜拜統治家族嘅標誌性人物,喺阿聯酋以領導能力、文化保育同慈善好似燈塔咁發光發亮」云云。
LinkedIn專頁無開番
之但係直到截稿嗰陣,同樣喺禮拜三下架嘅LinkedIn專頁依舊係「頁面不存在」,點解唔盡快喺一個專業社交平台度開番個據點,莫名其妙潛水呢?真係耐人尋味。
其實家辦嘅嘢,如果發起人啲錢係乾淨,又無任何形式公開集資,就稱唔上咩「雞棚」嘅,況且政府早排先重申有過百間家辦已經決定或準備緊落戶香港,又或者係香港擴展業務嘛。關鍵係阿「王子」嘅作風喺家辦嚟講算好張揚,一旦最後話唔搞,就唔係咁符合佢「燈塔」(Beacon)嘅形象啦。